Simbole | Afrikaans Hoerskool Cillie Port Elizabeth
Mnr.G.J.J. Smit, die eerste skoolhoof, het die Latynse woorde fortitudine vincimus (ons oorwin deur te volhard) voorgestel. Die Skoolkomitee het egter die vereenvoudige vorm "Volhard en Oorwin" aanvaar.
Die boodskap van die leuse word deur die leerders in hul daaglikse lewe en in hul skoollewe uitgedra.
’n Eie wapen is in 1940 deur mnr. Freddie Woest ontwerp en op 28 Maart 1956 is ’n gipswapen, deur mnr. S. Venter gemaak en ’n houtsneewapen, deur mnr. W.A. de Bruin gemaak, onthul. Die houtsneewapen hang tans in die voorportaal van die skool.
In 1958 is die wapen egter gewysig en is deur mnre. I.M. Kritzinger en H.G.J. Lintvelt saamgestel. ’n Afbeelding van dié wapen is deur mnr. J.P.P. Fullard gemaak en hang in die voorportaal van die Ventersaal.
Die simboliek van die skoolwapen:
DIE BOEK: Kennis, Waarheid.
VUURTORING EN LIGSTRALE: Verspreiding van dié Kennis en Waarheid.
DIE WIEL: Simbool van die Ossewa wat herinner aan ons herkoms en
tradisie en aanspoor tot voorwaartse beweging.
DIE JUKSKEI: Simbool van Volharding en Diensbaarheid.
DIE GOUE BAND: Simbool van Eenheid en Krag.
DIE GROEN: Stel voor die eie bodem.
DIE GOUD: Dui op energie en lewenskrag; die vrug van ons Arbeid.
DIE SILWER: Is die teken van blymoedige vertroue.
Die eerste skoolvlag met die skoolwapen daarop is op 12 Augustus 1957 gehys.
Die skoolbanier word tydens optogte, byvoorbeeld atletiekbyeenkomste en die vaarwelfunksie van die matrieks gebruik.
Die woorde en toonsetting van die skoollied was die werk van mnr. A. Vos Malan, destyds skoolhoof van die Primêre Skool Willowmore (Desember 1955).
Soos die golwe bruisend aanrol
uit die boesem van die see,
klink ‘n wekroep oor die velde:
Volharding bring oorwinning mee.
Trou volg ons op hierdie roepstem,
Al ons kragte sal ons gee;
Trou in wil en werk en wandel,
Trou aan jou, ons skool, Cillié
Aanhou, aanhou is jou roepstem,
Volharding bring oorwinning mee;
In ons strewe lê ons liefde,
vir ons skool, vir jou Cillié.
Die erekode is opgestel deur mnr. H.G.J. Lintvelt (skoolhoof 1955 - 1960). Dit bevat lewensnorme en -waardes wat ’n rigsnoer is vir ons daaglikse lewe.
Ons aanvaar hierdie erekode in die geloof dat dit ons sal verhef,
Ons glo in God, ons volk, ons skool en onsself.
Ons beloof om te strewe na alles wat goed, waar, skoon en edel is.
Ons glo dat werk en kennis veredel en dat dit die beste belegging vir ons toekoms is.
Ons aanvaar die hoë eise van sportmanskap; om moedig te wees in ons neerlaag en nederig in ons oorwinning.
Ons beloof om nie net onsself nie, maar ook ons medemens en ons Skool, ons Volk en ons God te dien.
Ons glo dat in al hierdie dinge volharding tot oorwinning sal lei ...
"... sodat ons seuns soos plante mag wees wat opgekweek is in hul jeug; ons dogters soos hoekpilare wat uitgebeitel is na die boustyl van ’n paleis."
Wapen in 1940 deur Mnr Freddie Woest ontwerp.